„ Langstærsta Skaftárhlaup sem menn hafa upplifað “ " Þetta er í stuttu máli sagt magnað sjónarspil . “ vísir / vilhelm Skaftárhlaup er á hraðri leið að verða það stærsta sem sögur fara af . Rennsli Skaftár við Eldvatn er nú rúmlega 2.000 rúmmetrar á sekúndu og hafa vegir víða farið í sundur . Þá er að minnsta kosti tveimur brúm í Skaftárdal ógnað og óttast er að hlaupið hrifsi með sér brúna yfir Eldvatn hjá Ásum . Kristján Már Unnarsson fréttamaður er á staðnum og fylgist með gangi mála . „ Þetta er í stuttu máli sagt magnað sjónarspil . Menn hér í sveit hafa aldrei séð Skaftá í slíkum ham og þetta er langstærsta Skaftárhlaup sem menn hafa upplifað hér . Hér eru vegir farnir í sundur , það flæðir í tún en það sem verst er að hún er farin að ógna brúm . Það eru tvær brýr inni í Skaftárdal sem eru orðnar umflotnar , en kannski mestu áhyggjurnar eru gagnvart brúnni yfir Eldvatn hjá Ásum , “ segir Kristján Már . Hann segir rennsli enn vera að aukast og búist sé við að varnargarðar geti farið . „ Svo er ein spurningin með hrinveginn , því þetta er farið að nálgast hringveginn í Eldhrauni . Líka það sem er dálítið magnað er að við vorum hjá Kirkjubæjarklaustri , þar er mikil aukning líka , en yfirleitt hefur bara 10 til 20 prósent af vatninu farið þangað niður . “ Rætt var við Kristján Má í hádegisfréttum Bylgjunnar , og hlýða má á frásögn hans í spilaranum hér fyrir neðan . Lillý Valgerður Pétursdóttir fréttamaður tók þessar myndir . Hlaupvatnið rennur ennþá undir vestanverðum Vatnajökli að öllum líkindum í átt að farvegi Skaftár þar sem búist er við að fyrstu merki um flóð sjáist á fimmtudagsmorgunn .